***Μετά την Επόμενη Μέρα*** (πρωτότυπος τίτλος: *The Day After Tomorrow*) είναι ο τίτλος μιας αμερικανικής κινηματογραφικής ταινίας οικολογικής καταστροφής, που έκανε πρεμιέρα τον Μάιο του 2004. Η ταινία, σε έμπνευση, σενάριο και σκηνοθεσία του Ρόλαντ Έμεριχ, και σε παραγωγή των Μαρκ Γκόρντον και Ρόλαντ Έμεριχ, βασίστηκε στο βιβλίο του 1999 *The Coming Global Superstorm*, των Αρτ Μπελλ και Γουίτλι Στρίμπερ, και απεικονίζει την ξαφνική έναρξη μιας νέας Εποχής Παγετώνων μέσα σε λίγες μέρες λόγω διακοπής του Ρεύματος του Κόλπου που προκλήθηκε από την κλιματική αλλαγή και την υπερθέρμανση του πλανήτη.

Υπόθεση
-------

Ο επιστήμονας Τζακ Χωλ / Jack Hall (Ντένις Κουέιντ) είναι Αμερικανός παλαιοκλιματολόγος. Μαζί με τους συναδέλφους του, Φρανκ Χάρρις και τον άπειρο ακόμα Τζέισον Έβανς, τρυπούν και συλλέγουν δείγματα πυρήνων πάγου στην Τράπεζα Πάγου Λάρσεν στην Ανταρκτική για τη Εθνική Μετεωρολογική Υπηρεσία των ΗΠΑ, προκειμένου να μελετήσουν πώς ήταν το κλίμα της Γης πριν χιλιάδες χρόνια. Κατά τη διάρκεια της συλλογής, ένα τεράστιο κομμάτι πάγου σε μέγεθος νησιού αποσπάται βίαια και οι ίδιοι γλιτώνουν οριακά από το σπάσιμο του παγετώνα ακριβώς από κάτω τους.

Λίγο καιρό μετά την καταστροφή, σε μια διάσκεψη των Ηνωμένων Εθνών στο Νέο Δελχί για το κλίμα, ο Τζακ Χωλ προειδοποίησε για την επικείμενη υπερθέρμανση του πλανήτη και τον κίνδυνο να πυροδοτήσει μια νέα Εποχή των Παγετώνων, καθώς η τήξη των πάγων στο Βόρειο Πόλο επιταχύνεται και, σύμφωνα με τη μελέτη του, αν η τήξη των πάγων σταματήσει το Ρεύμα του Κόλπου, το κλίμα της Γης θα αλλάξει δραματικά, με ολέθριες συνέπειες για τον πλανήτη, αν και ο ίδιος πιστεύει και δηλώνει ότι αυτό θα συμβεί σε αρκετές ανθρώπινες γενιές. Ωστόσο, ο Αντιπρόεδρος των ΗΠΑ Ρέιμοντ Μπέκερ, σκεπτικιστής της κλιματικής αλλαγής, απορρίπτει τις ανησυχίες του. Ο καθηγητής Τέρι Ράπσον / Terry Rapson, ωκεανογράφος στο Κέντρο Hedland στη Σκωτία, έγινε φίλος με τον Τζακ κατά τη διάρκεια του συνεδρίου, καθώς πιστεύει και αυτός στην τελικώς αναπόφευκτη κλιματική αλλαγή, και αποφασίζουν να συνεργαστούν σχετικά με το ζήτημα. Κατά τη διάσκεψη αυτή, παραδόξως το Νέο Δελχί πλήττεται από σφοδρή χιονόπτωση και έντονο κρύο.

Επιστρέφοντας από το συνέδριο, ο Τζακ πρέπει να οδηγήσει τον γιο του, Σαμ, με τον οποίο έχει προβλήματα σχέσεων (ο πρώτος δίνει προτεραιότητα στη δουλειά του περισσότερο, εις βάρος της οικογενειακής του ζωής) στο αεροδρόμιο, ώστε να μπορέσει να φύγει για λίγες μέρες στη Νέα Υόρκη για να συμμετάσχει σε ένα ακαδημαϊκό δέκαθλο με τους φίλους του, την Λόρα Τσάπμαν, με την οποία είναι ερωτευμένος, και τον Μπράιαν Παρκς.

Εν τω μεταξύ, αρκετές σημαδούρες στον Ατλαντικό Ωκεανό δείχνουν μια ξαφνική απότομη πτώση της θερμοκρασίας του ωκεανού κατά αρκετούς βαθμούς, και τότε ο καθηγητής Ράπσον, παρατηρώντας τις μετρήσεις αυτές από τον επιστημονικό σταθμό του στη Σκωτία, μαζί με την ομάδα του, καταλήγει στο συμπέρασμα ότι οι θεωρίες του Τζακ είναι σωστές. Έχοντας λάβει τη σχετική πληροφορία για αυτό και ανησυχώντας σοβαρά για το ποιες αλλαγές ενδέχεται να πυροδοτήσει στο κλίμα της Γης, ο Τζακ θέλει να χρησιμοποιήσει έναν κλιματικό υπερυπολογιστή, αλλά δεν έχει άδεια από τους ανωτέρους του. Ωστόσο, σε λίγες μέρες η κατάσταση αλλάζει, διότι σύντομα παράξενα ακραία καιρικά φαινόμενα αρχίζουν να συμβαίνουν σε όλο τον κόσμο. Στον Καναδά αρχίζει να σχηματίζεται μια τεράστια καταιγίδα με έντονο στροβιλισμό του αέρα, στο Τόκιο πέφτει χαλάζι σε μέγεθος μεγάλης πέτρας, στην Αυστραλία μαίνεται ο ισχυρότερος τυφώνας στα χρονικά και μια ολόκληρη σειρά από σφοδρούς σίφωνες καταστρέφει το Λος Άντζελες, μαζί και με το Διεθνές Αεροδρόμιο του Λος Άντζελες και την πινακίδα του Χόλυγουντ. Ως αποτέλεσμα, ο Πρόεδρος των Ηνωμένων Πολιτειών Μπλέικ εκδίδει εκτελεστικό διάταγμα προς την Ομοσπονδιακή Διοίκηση Αεροπορίας (Federal Aviation Administration / FAA) να διακόψει επειγόντως όλη την εναέρια κυκλοφορία σε ολόκληρη τη χώρα.

Έχοντας λάβει πλέον τη σχετική άδεια, οι ομάδες του Jack και του Rapson, μαζί με την μετεωρολόγο της NASA Janet Tokada, χρησιμοποιούν τον υπερυπολογιστή για να δημιουργήσουν ένα μοντέλο πρόβλεψης βασισμένο στην έρευνα του Τζακ. Οι τελικοί τους υπολογισμοί, καταλήγουν στη σοκαριστική εκτίμηση ότι το κλίμα της Γης θα αλλάξει δραματικά μέσα στις επόμενες 6 με 8 εβδομάδες. Έντρομος ο Τζακ, πηγαίνει και ανακοινώνει τα αποτελέσματα στον αντιπρόεδρο Μπέκερ και προσπαθεί να τον πείσει να ξεκινήσουν επειγόντως μαζικές εκκενώσεις πληθυσμού, ιδίως στις βόρειες πολιτείες των ΗΠΑ, αλλά ο Μπέκερ του ρωτάει αν έχει χάσει το μυαλό του και αρνείται να τον ακούσει.

Ταυτόχρονα, στη Νέα Υόρκη, καθώς τα ζώα ξαφνικά δείχνουν σημάδια φόβου και προσπαθούν να φύγουν από την πόλη (προς μεγάλη έκπληξη των ντόπιων), το ακαδημαϊκό δέκαθλο πηγαίνει καλά για την ομάδα του Σαμ, ο οποίος γνωρίζει έναν νέο φίλο, τον J.D. / Τζέι Ντι, με τον οποίο γίνονται φίλοι. Κατά την επίσκεψή τους στο Μουσείο Φυσικής Ιστορίας, μαθαίνουν ότι το πτώμα ενός άθικτου μαμούθ από την τελευταία εποχή των παγετώνων, που εκτίθεται στο κοινό, βρέθηκε με φαγητό ακόμα στο στόμα του, κάτι που υποδηλώνει ότι πάγωσε ακαριαία ενώ έτρωγε. Σύντομα, μια τεράστια χιονοθύελλα έχει αρχίσει να πλήττει ολόκληρη τη Βόρεια Ευρώπη, καθώς και το Ηνωμένο Βασίλειο, και ο βρετανικός στρατός έχει σταλεί για να διασώσει ανθρώπους στο βόρειο τμήμα της χώρας. Σε μία από τις αποστολές όμως, 3 ελικόπτερα που είχαν σταλεί για να παραλάβουν και διασώσουν τη Βρετανική βασιλική οικογένεια από το Κάστρο Μπαλμόραλ συντρίβονται όταν μπαίνουν μέσα στο μάτι του κυκλώνα στη Σκωτία, επειδή μια ξαφνική τεράστια πτώση της θερμοκρασίας μέσα σε λίγα δευτερόλεπτα είχε ως αποτέλεσμα να παγώσουν τα καύσιμα μέσα στους κινητήρες, σκοτώνοντας το πλήρωμα (μόνο ένας αρχικά επέζησε της πτώσης, αλλά μόλις άνοιξε ένα παράθυρο έγινε παγοκολώνα, πεθαίνοντας σε ελάχιστα δευτερόλεπτα).

Έχοντας μόλις ενημερωθεί για το συμβάν (το οποίο έχει παραμείνει επίσημα απόρρητο) από τον Ράπσον, η ομάδα του Τζακ ξεκινάει σχετική ανάλυση και ανακαλύπτει ότι ένα τεράστιο σύστημα καταιγίδων με χαμηλές θερμοκρασίες και σφοδρές χιονοθύελλες αναπτύσσεται στο Βόρειο ημισφαίριο, και έχει ήδη διαχωριστεί σε τρεις γιγάντιες καταιγίδες που μοιάζουν με τυφώνες, αλλά με ψυχρούς πυρήνες, πάνω από τον Καναδά, τη Σκωτία και τη Ρωσία. Το πιο τρομακτικό όμως, και πρωτοφανές στα μετεωρολογικά χρονικά, είναι ότι ο στροβιλισμός τους στα κεντρικά μάτια τραβάει παγωμένο αέρα από την ανώτερη Τροπόσφαιρα προς το έδαφος, στο κέντρο τους (κάτι σαν ένα είδος αντίστροφου κυκλώνα), με τις θερμοκρασίες στο έδαφος μέσα στο κάθε κεντρικό μάτι να πέφτουν κάτω από τους -150 βαθμούς Φαρενάιτ / -101 βαθμούς Κελσίου, παγώνοντας και σκοτώνοντας ακαριαία ό,τι τύχει να βρεθεί στο κέντρο τους. Η ομάδα του Τζακ λαμβάνει τα αποτελέσματα των προβλέψεων και τα κοινοποιεί στον Ράπσον, ανακοινώνοντας και κάτι ακόμα πιο τρομακτικό : αυτές οι 3 καταιγίδες θα αναπτυχθούν περαιτέρω σε έκταση, καταλαμβάνοντας η καθεμία από αυτές μία ολόκληρη ήπειρο, και θα διαρκέσουν 7 με 10 ημέρες (εδώ ο ίδιος ο Τζακ παραδέχεται ότι οι προηγούμενοι υπολογισμοί τους για παγκόσμια κλιματική αλλαγή μέσα σε 6 με 8 εβδομάδες, δεν ήταν ούτε καν κοντά στην πραγματική ταχύτητα της κλιματικής καταστροφής), θα αλλάξουν το κλίμα του πλανήτη και θα πυροδοτήσουν μια νέα Εποχή Παγετώνων, που θα καλύπτει όλο το βόρειο ημισφαίριο με μόνιμο παγοκάλυμμα. Τότε ο Τζακ παροτρύνει τον Ράπσον να φύγουν επειγόντως από εκεί, αλλά επειδή η χιονοθύελλα στη Σκωτία τους είχε ήδη αποκλείσει, ο καθηγητής Ράπσον και η ομάδα του δεν μπόρεσαν να εκκενώσουν τον επιστημονικό σταθμό τους και λίγες μέρες μετά έχασαν τη ζωή τους στην ευρωπαϊκή καταιγίδα, όταν έμειναν από καύσιμα.

Η Δημόσια Βιβλιοθήκη της Νέας Υόρκης σε φωτογραφία του 2023. Ειδικότερα στην ταινία *Μετά την Επόμενη Μέρα*, ενώ η εξωτερική εμφάνιση της Βιβλιοθήκης και όλων των γύρω κτιρίων, καθώς και όλων, γενικώς, των κτιρίων που απεικονίστηκαν στην πλημμύρα, είχε διατηρηθεί, μέσω τρισδιάστατης φωτοτυπίας LIDAR σε υπολογιστές, το ύψος της Βιβλιοθήκης είχε, ψηφιακά, αυξηθεί σημαντικά.
Ήδη από τις προηγούμενες ημέρες, στη Νέα Υόρκη, ο καιρός επιδεινώνεται καθώς περνούν οι μέρες, με μια συνεχή ραγδαία βροχή που παραλύει ολόκληρη την πόλη λόγω πλημμυρών. Ο Σαμ και οι φίλοι του προσπαθούν μάταια να φύγουν από την πόλη, αλλά είναι πολύ αργά, καθώς όλες οι συγκοινωνίες έχουν καταρρεύσει, ακόμα και στους σιδηροδρομικούς σταθμούς, διότι ακόμα και οι σταθμοί με τα τρένα έχουν πλημμυρίσει. Λόγω της αναστροφής του Ρεύματος του Κόλπου, η στάθμη της θάλασσας ξαφνικά ανεβαίνει κατά δεκάδες μέτρα μέσα σε λίγα δευτερόλεπτα, με αποτέλεσμα ένα γιγαντιαίο κύμα θύελλας (storm surge) να πλημμυρίσει το Μανχάταν. Ενώ το κύμα έχει μόλις αρχίσει να εισβάλλει μέσα στην πόλη, η στάθμη της ήδη υπάρχουσας πλημμύρας, λόγω της βροχής, έχει ακινητοποιήσει όλα τα αυτοκίνητα και αναγκάζει την ομάδα του Σαμ να αναζητήσει καταφύγιο στη Δημόσια Βιβλιοθήκη της Νέας Υόρκης, αλλά τότε η Λόρα τραυματίζει το πόδι της στην πινακίδα ενός προφυλακτήρα αυτοκινήτου και μετά ακούει μία γαλλόφωνη και την κόρη της να έχουν παγιδευτεί μέσα σε ένα ταξί και γυρίζει για να τους βοηθήσει. Όταν το κύμα θύελλας πλησιάζει επικίνδυνα τη Βιβλιοθήκη, η γαλλόφωνη ξεχνά να πάρει την τσάντα της, η οποία περιέχει τα διαβατήριά της, στο ταξί. Η Λόρα δεν έχει δει εγκαίρως το τεράστιο κύμα που πλησιάζει και πηγαίνει να πάρει την τσάντα από το πίσω κάθισμα, και σώζεται την τελευταία στιγμή από τον Σαμ που της δείχνει το κύμα, και διαφεύγουν μέσα στη Βιβλιοθήκη.

Ενώ οι επικοινωνίες κινητής τηλεφωνίας είναι πλέον εκτός λειτουργίας, ο Σαμ καταφέρνει τελικώς να επικοινωνήσει με τους γονείς του, μέσω ενός τηλεφώνου παλαιάς τεχνολογίας, με κέρμα. Ο Τζακ του λέει να ξεχάσει την προηγούμενη οδηγία του να φύγουν νότια και τον συμβουλεύει να μείνουν μέσα στο κτίριο, διότι οι θερμοκρασίες θα πέσουν σε επικίνδυνα χαμηλά επίπεδα που μπορεί να σκοτώσουν σε δευτερόλεπτα, και υπόσχεται να πάει στη Νέα Υόρκη για να τον σώσει. Πράγματι, μετά την πλημμύρα από το τεράστιο κύμα, η θερμοκρασία στη Νέα Υόρκη ξαφνικά πέφτει τόσο που η βροχή γυρίζει σε χιόνι, και τότε μάλιστα ένα ρωσικό φορτηγό πλοίο προσάραξε κοντά στη Βιβλιοθήκη όταν προσέκρουσε σε ένα λεωφορείο. Σύντομα, τα νερά αρχίζουν να παγώνουν και μέσα σε ελάχιστες ώρες πάγωσαν εντελώς και μάλιστα σε μεγάλο βάθος, σχηματίζοντας αιφνιδίως παγετώνες, με αποτέλεσμα οι δύο χαμηλότεροι όροφοι όλων των κτιρίων στο Μανχάταν να θαφτούν μέσα στους πάγους, καθιστώντας έτσι ξαφνικά δύσκολη την επιβίωση για όσους γλίτωσαν από την πλημμύρα, καθώς όλοι οι χώροι μέσα στη Νέα Υόρκη με τα απαραίτητα εφόδια για επιβίωση (επειδή κανονικά οι χώροι αυτοί είναι στο ισόγειο και στον πρώτο όροφο των κτιρίων) έχουν χαθεί μέσα στους πάγους.

Καθώς ο Σαμ έδωσε την υπόσχεση στον γιό του, αποφασίζει να πάει σε μια πολική αποστολή στη Νέα Υόρκη για να τον σώσει. Πριν από αυτό, προσκλήθηκε να βγάλει λόγο, απευθείας μπροστά στον Πρόεδρο Μπλέικ και σε αρκετά ακόμα ανώτατα κυβερνητικά στελέχη. Ο Τζακ προτείνει στην Κυβέρνηση των Ηνωμένων Πολιτειών να εκκενωθούν όλοι οι πληθυσμοί από τις Νότιες Ηνωμένες Πολιτείες και να εγκατασταθούν στο Μεξικό, και τραβάει με μαρκαδόρο πάνω στον χάρτη των ΗΠΑ μια σχετική γραμμή διαχωρισμού. Αντιθέτως, όπως απαντάει σε σχετική ερώτηση του Προέδρου Μπλέικ, για τους κατοίκους στο βόρειο μισό της χώρας, πάνω από τη γραμμή αυτή, φοβάται ότι είναι πολύ αργά για αυτούς, διότι αν βγουν εκτός κτιρίων η καταιγίδα θα τους σκοτώσει. Το μόνο που μπορούν να κάνουν είναι να μείνουν μέσα στα κτίρια και να προσπαθήσουν να επιβιώσουν, καίγοντας ότι μπορούν για να παραμείνουν ζεστοί, έως τη λήξη της χιονοθύελλας. Ο αντιπρόεδρος Μπέκερ συνεχίζει να αμφιβάλλει για τις αξιοπιστία των προβλέψεων του Τζακ και ιδίως για το πώς καταδίκασε τους ανθρώπους που μένουν στα βόρεια της χώρας, αλλά ο πρόεδρος Μπλέικ διατάζει τον επικεφαλής Στρατηγό να οργανώσει την εκκένωση των Νότιων Πολιτειών.

Ο Τζακ, ο Τζέισον και ο Φρανκ ξεκινούν για τη Νέα Υόρκη με ένα μεγάλο pick-up Dodge για να πάρουν και διασώσουν τον Σαμ. Μόλις λίγο πιο βόρεια από τη Φιλαδέλφεια, Πενσυλβάνια, ενώ η χιονοθύελλα έχει πλέον φτάσει σε απίστευτη σφοδρότητα, πιάνουν μια κυβερνητική μετάδοση στο ραδιόφωνο που αναφέρει ότι η Κυβέρνηση των ΗΠΑ εξέδωσε Δελτίο Εθνικής Καταστροφής, όπου απευθύνει έκκληση στον πληθυσμό των Βόρειων Πολιτειών να παραμείνουν μέσα στα κτίρια και να καίνε ότι μπορούν για να παραμείνουν ζεστοί έως τη λήξη της καταιγίδας, τονίζοντας ότι η έκθεση για αρκετή ώρα μέσα σε αυτήν είναι θανατηφόρα. Λίγα δευτερόλεπτα μετά, διαπιστώνουν ότι ο αυτοκινητόδρομος έχει μπλοκαριστεί από ένα βυτιοφόρο που ανατράπηκε, και αναγκάζονται να συνεχίσουν πεζοί με χιονοπέδιλα. Καθώς συνεχίζουν να διασχίζουν την Πενσυλβάνια προς τα βόρεια, ο Φρανκ πέφτει από τον φεγγίτη ενός εμπορικού κέντρου που καλυφθεί εντελώς με χιόνι, όταν ο γυάλινος φεγγίτης έσπασε από το βάρος του, και μετά κόβει το σχοινί του για να εμποδίσει τους φίλους του να πέσουν μαζί του, θυσιάζοντας τον εαυτό του.

Στη Βιβλιοθήκη, οι περισσότεροι από τους επιζώντες, αφού είδαν πολλούς ανθρώπους από τα άλλα κτίρια να βγαίνουν έξω και να κατευθύνονται νότια μετά το πάγωμα των πλημμυρών, αποφασίζουν να κάνουν το ίδιο, παρά τις προειδοποιήσεις του Σαμ ότι αν βγουν έξω το κρύο θα τους σκοτώσει. Μόνο λίγοι επιζώντες καταλήγουν να ακολουθήσουν τη συμβουλή του να παραμείνουν μέσα στη Βιβλιοθήκη, καταφεύγοντας μέσα σε μία αίθουσα και καίγοντας βιβλία στο τζάκι της αίθουσας για να παραμείνουν ζεστοί καθώς πέφτουν οι θερμοκρασίες, και τρώγοντας ότι βρίσκουν μέσα σε ένα μηχάνημα αυτόματης πώλησης. Μετά πιάνουν και ένα ραδιοφωνικό σήμα που αναφέρει ότι η χιονοθύελλα αυτή πλήττει ολόκληρο το βόρειο ημισφαίριο και ότι στην Ευρώπη έχουν ήδη θαφτεί τα πάντα κάτω από 5 μέτρα χιόνι και το ίδιο αναμένεται να συμβεί και στη Βόρεια Αμερική.

Εν τω μεταξύ, οι κάτοικοι των Νότιων Ηνωμένων Πολιτειών αρχίζουν να διασχίζουν μόνοι τους τα σύνορα με το Μεξικό, τα οποία έκλεισαν από τον μεξικανικό στρατό λόγω της υπερβολικής ροής ανθρώπων, μεταναστεύοντας παράνομα στο Μεξικό. Αφήνουν πίσω τα οχήματά τους, γκρεμίζουν τα συρματοπλέγματα, παίρνουν μαζί τους τα προσωπικά του αντικείμενα και διασχίζουν εύκολα το ποτάμι Ρίο Γκράντε, καθώς η στάθμη του έχει σχεδόν εκμηδενιστεί, επειδή ο ποταμός πάγωσε στα βόρεια. Στη συνέχεια, σχηματίζεται ένας τεράστιος καταυλισμός σκηνών. Σύντομα, ο πρόεδρος των ΗΠΑ θα εκκενωθεί από τον μισοθαμμένο Λευκό Οίκο στην Ουάσινγκτον. Λίγο μετά, όμως, ενώ ο αντιπρόεδρος Μπέκερ διαπραγματεύεται με το Μεξικό για να επιτρέψει τη νόμιμη διαφυγή των Αμερικανών μέσα από τα σύνορα, ενημερώνεται ότι η αυτοκινητοπομπή του προέδρου Μπλέικ πιάστηκε στην καταιγίδα και δεν επέζησε κανείς, κάτι που σημαίνει ότι ο ίδιος γίνεται αυτομάτως ο νέος Πρόεδρος των Ηνωμένων Πολιτειών. Τελικώς, το Μεξικό συμφωνεί να δεχθεί τους μετανάστες, με αντάλλαγμα τη διαγραφή του εξωτερικού χρέους της Λατινικής Αμερικής.

Η Δημόσια Βιβλιοθήκη της Νέας Υόρκης σε φωτογραφία στην ισχυρή χιονόπτωση τον Δεκέμβριο του 1948. Ειδικά όμως στην ταινία *Μετά την Επόμενη Μέρα*, η στάθμη του χιονιού ήταν πολλαπλάσια υψηλότερη και τελικώς η Βιβλιοθήκη θάφτηκε σχεδόν εντελώς μέσα στο χιόνι.
Λίγες μέρες μετά, καθώς η χιονοθύελλα συνεχίζεται και το χιόνι στη Νέα Υόρκη όλο και βαθαίνει, η Λόρα παθαίνει σήψη λόγω του τραυματισμού της λίγες μέρες νωρίτερα. Μόλις το ανακαλύπτουν οι άλλοι, αρχίζουν να μελετούν σε βιβλία τι μπορεί να γίνει, προκειμένου η ίδια να μην καταλήξει σε θάνατο ή ακρωτηριασμό. Αφού βρίσκουν μια σχετική πληροφορία, ο Σαμ, ο Μπράιαν και ο Τζέι Ντι εξερευνούν το ρωσικό φορτηγό πλοίο που είχε παρασυρθεί στους δρόμους της Νέας Υόρκης από το κύμα και την πλημμύρα και είχε προσαράξει δίπλα στη Βιβλιοθήκη, για να ψάξουν για πενικιλίνη και τελικώς τη βρίσκουν, αποκρούοντας επίσης μέσα στο πλοίο μια ομάδα λύκων που έχουν δραπετεύσει από τον ζωολογικό κήπο του Σέντραλ Παρκ (οι οποίοι παραδόξως ξέφυγαν από την πλημμύρα της Νέας Υόρκης από το τεράστιο κύμα). Μετά βγαίνουν από το πλοίο, έχοντας πάρει όλα τα απαραίτητα, ενώ οι λύκοι παραμένουν στο πλοίο. Τότε όμως, το κεντρικό μάτι της βορειοαμερικανικής καταιγίδας φτάνει στη Νέα Υόρκη (όπως είχε προβλεφθεί μόλις 1 ώρα νωρίτερα από τους επιστήμονες που ήταν στον καταυλισμό των σκηνών, μετά από στοιχεία που έλαβαν από τον Διεθνή Διαστημικό Σταθμό, καθώς από τον Καναδά είχε προχωρήσει προς τα νοτιοανατολικά), παγώνοντας το Μανχάταν και τους ουρανοξύστες του από πάνω προς τα κάτω σε μείον τριψήφιες θερμοκρασίες, αλλά η ομάδα του Σαμ επιστρέφει την τελευταία στιγμή στη Βιβλιοθήκη με φάρμακα και τρόφιμα, και προλαβαίνει να κλείσει την πόρτα της αίθουσας όπου έχουν καταφύγει, κρατώντας έξω τον παγωμένο αέρα. Παρομοίως, ο Τζακ και ο Τζέισον βρίσκουν καταφύγιο σε ένα εγκαταλελειμμένο εστιατόριο Wendy's κοντά στο New Brunswick (40 μίλια / 64 χιλιόμετρα από τη Νέα Υόρκη) και επιβιώνουν.

Ο Τζακ και ο Τζέισον συνεχίζουν την πορεία τους προς τη Νέα Υόρκη αφού είχε πλέον περάσει το μάτι του κυκλώνα. Κατά τη διάρκεια του ταξιδιού τους, ανακαλύπτουν τα πτώματα της ομάδας των ανθρώπων που είχαν φύγει από τη Βιβλιοθήκη, που είχαν γίνει όλοι παγοκολώνες όταν πιάστηκαν μέσα στο κεντρικό μάτι του κυκλώνα. Την επόμενη νύχτα, ο Τζακ και ο Τζέισον μέσα στη σκηνή κάνουν έναν απολογισμό των λαθών του ανθρώπου, σχετικά με τους τρόπους που είχε προηγουμένως κυριαρχήσει στη φύση, και ότι πρέπει τώρα να μάθουν από τα λάθη τους για να επιβιώσει το ανθρώπινο είδος. Την επόμενη μέρα, οι τρεις καταιγίδες στο βόρειο ημισφαίριο διαλύονται και ο Τζακ και ο Τζέισον μόλις βγαίνουν από τη σκηνή διαπιστώνουν ότι βρίσκονται δίπλα στο μισοθαμμένο και παγωμένο Άγαλμα της Ελευθερίας και, ταυτόχρονα, δίπλα σε κάποια πλοία που έχουν επίσης παγώσει εντελώς. Καταφέρνουν να φτάσουν στη Βιβλιοθήκη, όπου αρχικά τη βλέπουν να έχει θαφτεί σχεδόν εντελώς μέσα στο χιόνι και φοβούνται ότι πιθανώς να μην έχουν μείνει επιζώντες. Στη συνέχεια όμως, μπαίνουν μέσα σε αυτήν από ένα άνοιγμα και τελικώς βρίσκουν τον Σαμ και όλη την ομάδα ζωντανούς. Ο Τζακ τότε στέλνει ένα ραδιοφωνικό μήνυμα στις Ένοπλες Δυνάμεις των ΗΠΑ στο Μεξικό.

Ο Μπέκερ, στην πρώτη του ομιλία ως ο νέος Πρόεδρος των Ηνωμένων Πολιτειών, αλλά από το Μεξικό πλέον, εξέφρασε τηλεοπτικά δημόσια απολογία για όσα είχε προηγουμένως διαπράξει η ανθρωπότητα εις βάρος της φύσης και τις βαρύτατες συνέπειες που τελικώς πλήρωσε για όλα αυτά. Συνεχίζοντας την τηλεοπτική ομιλία του, ανακοινώνει ότι θα στείλει ελικόπτερα για τη διάσωση επιζώντων στις βόρειες πολιτείες των ΗΠΑ και τότε, πραγματικά, ξεκινάει μια μαζική εκκένωση επιζώντων: στρατιωτικά ελικόπτερα μεταφοράς φτάνουν στη Νέα Υόρκη, ενώ και άλλοι επιζώντες συγκεντρώνονται στις ταράτσες των ουρανοξυστών της Νέας Υόρκης, περιμένοντας να διασωθούν. Η ομάδα του Τζακ και του Σαμ ανακτάται από ελικόπτερο στο Μανχάταν, όπου και πολλοί άλλοι άνθρωποι επίσης επέζησαν, και τα ελικόπτερα προσγειώνονται στις ταράτσες για να παραλάβουν τους επιζώντες.

Στον Διεθνή Διαστημικό Σταθμό, οι αστροναύτες κοιτάζουν με έκπληξη την επιφάνεια του πλανήτη, που έχει αλλάξει δραματικά, με νέα στρώματα πάγου που δημιουργήθηκαν από τις 3 καταιγίδες. Ενιαία παγοκαλύμματα εκτείνονται σε ολόκληρο σχεδόν το βόρειο ημισφαίριο, καλύπτοντας τη Βόρεια Αμερική, την Ευρώπη και το μεγαλύτερο μέρος της Ασίας, οι οποίες επιστρέφουν στην Εποχή των Παγετώνων. Μάλιστα ένας από τους αστροναύτες σχολιάζει ότι δεν έχουν ξαναδεί την ατμόσφαιρα της Γης τόσο καθαρή.

Πρωταγωνιστούν
--------------

* Ντένις Κουέιντ
* Τζέικ Γκίλενχαλ
* Έμμυ Ρόσουμ
* Σίλα Γουάντ
* Ίαν Χολμ
* Τζέι Σάντερς
* Κένεθ Γουέλς

Στοιχεία παραγωγής
------------------

* Διευθυντής φωτογραφίας: Ουέλι Στάιγκερ
* Εταιρεία Παραγωγής: 20th Century Fox
* Προϋπολογισμός: $125.000.000
* Συνολικά έσοδα: $552.600.000

Η έμπνευση για την ταινία και τελικώς το σενάριο της ταινίας, βασίστηκαν στο βιβλίο *The Coming Global Superstorm* των Art Bell και Whitley Strieber. Ωστόσο, το μοτίβο μιας νέας και μάλιστα ξαφνικής Εποχής Παγετώνων λόγω της διακοπής του Ρεύματος του Κόλπου μπορεί επίσης να βρεθεί και σε αρκετά μυθιστορήματα, όπως για παράδειγμα, τα μυθιστορήματα επιστημονικής φαντασίας *Der Golfstrom* του Hans Ludwig Rosegger (1913), *Atlantis* του Hans Dominik (1925) και *Ice!* του Arnold Federbush (1978). Ιδίως το *Ice!* έχει έντονες ομοιότητες στα γεγονότα, τους χαρακτήρες και τις τοποθεσίες με την ταινία *Μετά την Επόμενη Μέρα*, αν και η διαδικασία επέκτασης των παγετώνων έως την έναρξη της νέας Εποχής Παγετώνων λαμβάνει χώρα σε μήνες, αντί σε λίγες μέρες.

Γυρίσματα
---------

Το μεγαλύτερο μέρος της ταινίας γυρίστηκε στο Μόντρεαλ και στο Τορόντο, με κάποια επίσης γυρίσματα στην πόλη της Νέας Υόρκης και στην Chiyoda, ένα από τα ειδικά τμήματα (δήμους) του Τόκιο. Τα γυρίσματα ξεκίνησαν στις 7 Νοεμβρίου 2002 και ολοκληρώθηκαν στις 18 Οκτωβρίου 2003.

Υποδοχή
-------

Αρχικά, επρόκειτο να κάνει πρεμιέρα το καλοκαίρι του 2003, αλλά τελικώς η πρεμιέρα έγινε τον Μάιο του 2004. Η ταινία γνώρισε μεγάλη εισπρακτική επιτυχία και έγινε η 6η πιο κερδοφόρα ταινία του 2004, καθώς και, την εποχή προβολής της, η πλέον κερδοφόρα ταινία του Χόλυγουντ που γυρίστηκε στον Καναδά. Ωστόσο, απέσπασε ανάμικτες κριτικές, καθώς από τη μία επαινέθηκε για τα εντυπωσιακά εφέ της, αλλά ταυτόχρονα επικρίθηκε έντονα για πλήθος από σοβαρές επιστημονικές ανακρίβειες.

Η ταινία έλαβε δύο υποψηφιότητες για Βραβεία Saturn, το ένα για Καλύτερη ταινία επιστημονικής φαντασίας και το άλλο για Καλύτερα ειδικά εφέ.

Σημειώσεις
----------

1. ↑  Εξαιρετικά σκληρή σκηνή, σε βαθμό που σε κάποιες ελληνικές τηλεοπτικές προβολές αυτή η σκηνή αφαιρέθηκε. Ενδιαφέρον ιστορικά είναι ότι στον ρόλο του πιλότου έπαιξε ο παραγωγός της ταινίας Μαρκ Γκόρντον.
2. ↑  Κανονικά όμως, στα μεσαία γεωγραφικά πλάτη, οι θερμοκρασίες φτάνουν στους -55 °C (-67 °F) στην Τροπόπαυση, ενώ ακόμα και στον Ισημερινό, όπου καταγράφονται οι χαμηλότερες θερμοκρασίες στο στρώμα αυτό, φτάνουν στους -70 °C έως -75 °C (-94 °F έως -103 °F) στην Τροπόπαυση, άρα μείον τριψήφιες θα ήταν αδιανόητο να καταγραφούν. Ακόμα υψηλότερα, στη Στρατόσφαιρα, η θερμοκρασία αυξάνεται με το ύψος, και μετά στο επόμενο στρώμα, τη Μεσόσφαιρα, ξαναπέφτει με το ύψος, και μείον τριψήφιες θερμοκρασίες θερμοκρασίες καταγράφονται μόνο στο ανώτατο όριο της Μεσόσφαιρας, την Μεσόπαυση, που το ύψος της κυμαίνεται από 85 - 95 χιλιόμετρα. Επιπρόσθετα, ήδη στα ύψη της Τροπόπαυσης η ατμόσφαιρα είναι τόσο αραιή που ακόμα και αν με κάποιο τρόπο (στην ταινία υποτίθεται ότι εμφανίστηκε ένα εντελώς νέο μετεωρολογικό φαινόμενο, που έμοιαζε με τυφώνα, αλλά ήταν, για την ακρίβεια, ένα διαφορετικό φαινόμενο, που δεν είχε ξαναγίνει στο παρελθόν) κατάφερναν να φτάσουν ψυχρές αέριες μάζες από αυτήν έως την επιφάνεια της Γης, θα διαχέονταν και θα διασκορπίζονταν μέσα σε πολύ πυκνότερα στρώματα ατμόσφαιρας και άρα θα είχαν ελάχιστη επίδραση στη θερμοκρασία της επιφάνειας.
3. ↑  Αν και το ύψος του κύματος καλύπτει το μεγαλύτερο μέρος του Αγάλματος της Ελευθερίας, το νερό που μετά πλημμυρίζει την πόλη είναι εμφανώς πολύ χαμηλότερης στάθμης. Αξιοσημείωτο ιστορικά είναι ότι ο ίδιος ο σεναριογράφος και σκηνοθέτης και παραγωγός της ταινίας, ο Ρόλαντ Έμεριχ, παραδέχτηκε τότε ότι αν το Άγαλμα της Ελευθερίας είχε πραγματικά χτυπηθεί από τέτοιο τεράστιο κύμα, μάλλον το πιθανότερο θα ήταν ότι θα έπεφτε, αλλά τόνισε ότι ο ίδιος θέλησε να δείξει ένα σύμβολο των ΗΠΑ που έμεινε ακλόνητο απέναντι στον κατακλυσμό των καταστροφών.
4. ↑  Κανονικά, όταν εκδηλώνεται κύμα θύελλας και πλημμυρίζει τις παράκτιες περιοχές της στεριάς, μετά τα νερά υποχωρούν και σύντομα επιστρέφουν στην αρχική τους στάθμη, αλλά εδώ υποτίθεται ότι πάγωσαν σε ελάχιστες ώρες, πριν ακόμα αρχίσει να υποχωρεί η στάθμη τους.

Παραπομπές
----------

1. ↑  www.imdb.com/title/tt0319262/fullcredits/.
2. 1 2  «The Day After Tomorrow (2004)». *Box Office Mojo*. Ανακτήθηκε στις 16 Απριλίου 2011.
3. ↑  «The Day After Tomorrow (2004) - Roland Emmerich, Roland Emerich, Mark Gordon | Synopsis, Characteristics, Moods, Themes and Related | AllMovie».
4. ↑  Lovgren, Stefan (18 Μαΐου 2004). «Day After Tomorrow Movie: Could Ice Age Occur Overnight?». *National Geographic News*. Αρχειοθετήθηκε από το πρωτότυπο στις 20 Μαΐου 2004. Ανακτήθηκε στις 24 Ιουνίου 2023.
5. ↑  Gillis, Justin (22 March 2016). «Scientists Warn of Perilous Climate Shift Within Decades, Not Centuries». *The New York Times*. ISSN 0362-4331.. Ανακτήθηκε στις March 22, 2016.
6. ↑  Rocha, Robert (19 Οκτωβρίου 2019). «Here's what we learned from 20 years of film shoots in Montreal». CBC.ca. Ανακτήθηκε στις 24 Οκτωβρίου 2020.
7. ↑  Rocha, Robert (18 Σεπτεμβρίου 2017). «Canadian Hot Spots You May Not Realise Were In Your Favourite Movies». Huffington Post. Ανακτήθηκε στις 24 Οκτωβρίου 2020.
8. ↑  «The Day After Tomorrow (2004)». Onthesetofnewyork.com/. Ανακτήθηκε στις 24 Οκτωβρίου 2020.
9. ↑  «15 Famous Movies Filmed in Tokyo (Japan)». The Irishman.com. 18 Φεβρουαρίου 2018. Ανακτήθηκε στις 24 Οκτωβρίου 2020.
10. ↑  «Ciekawostki - Pojutrze (2004)». *Filmweb* (στα Πολωνικά). Ανακτήθηκε στις 28 Μαΐου 2021.

Βιβλιογραφία
------------

* Whitley Strieber, Bernhard Kempen: *The Day After Tomorrow. Buch zum Film*, München 2004, ISBN 3-442-36153-2.
* Art Bell, Whitley Strieber: *Sturmwarnung*, München 2004, ISBN 978-3-453-87734-4.

Εξωτερικοί σύνδεσμοι
--------------------

* Επίσημος ιστότοπος
* *The Day After Tomorrow*   στην IMDb
* *The Day After Tomorrow* στο AllMovie
* *The Day After Tomorrow* στον κατάλογο του Αμερικανικού Ινστιτούτου Κινηματογράφου
* *The Day After Tomorrow* στο Box Office Mojo
* The Day After Tomorrow: A Scientific Critique
* *The Day After Tomorrow* στο Rotten Tomatoes
* *The Day After Tomorrow* στο Metacritic
* The Day After Tomorrow: A Scientific Critique

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 316752121
* GND: 4809780-9

 |

 |

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |